**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-86/2013

**339a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 339) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa **zákon č. 8/2005 Z. z. o správcoch** a o zmene a doplnení niektorých zákonov v znení neskorších predpisov a ktorým sa mení a dopĺňa **zákon Národnej rady Slovenskej republiky č. 145/1995 Z. z. o správnych poplatkoch** v znení neskorších predpisov (tlač 339) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

 Národná rada Slovenskej republiky uznesením z 5. februára 2013 č. 431 pridelila vládny návrh zákona, ktorým sa mení a dopĺňa **zákon č. 8/2005 Z. z. o správcoch** a o zmene a doplnení niektorých zákonov v znení neskorších predpisov a ktorým sa mení a dopĺňa **zákon Národnej rady Slovenskej republiky č. 145/1995 Z. z. o správnych poplatkoch** v znení neskorších predpisov (tlač 339) na  prerokovanie týmto výborom:

 **Ústavnoprávnemu výboru** Národnej rady Slovenskej republiky,

 **Výboru** Národnej rady Slovenskej republiky **pre hospodárske záležitosti.**

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

 Vládny návrh zákona, ktorým sa mení a dopĺňa **zákon č. 8/2005 Z. z. o správcoch** a o zmene a doplnení niektorých zákonov v znení neskorších predpisov a ktorým sa mení a dopĺňa **zákon Národnej rady Slovenskej republiky č. 145/1995 Z. z. o správnych poplatkoch** v znení neskorších predpisov (tlač 339) odporúčali **schváliť:**

 **Ústavnoprávny výbor** Národnej rady Slovenskej republiky uznesením č. 195 z 12. marca 2013 a

**Výbor** Národnej rady Slovenskej republiky **pre hospodárske záležitosti** uznesením č. 116 z  5. marca 2013.

IV.

 **Z uznesení** výborovNárodnej rady Slovenskej republiky uvedených pod bodom III tejto správy vyplývajú tieto **pozmeňujúce a doplňujúce návrhy:**

1. K čl. I bod 9

V čl. I sa vypúšťa bod 9.

Nasledujúce body sa primerane prečíslujú.

Vypúšťa sa obsolentné ustanovenie.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

1. V čl. I bod 10 v navrhovanom § 24 ods. 3 sa vypúšťajú slová „a svoju fotografiu rozmerov požadovaných ministerstvom“.

Účelom navrhovanej zmeny je v reakcii na stanovisko Kancelárie Národnej rady SR odstrániť ustanovenie, na základe ktorého má správca – právnická osoba predložiť spolu so žiadosťou o zápis do zoznamu správcov fotografiu rozmerov požadovaných ministerstvom. Z uvedeného nie je jasné, fotografia ktorej konkrétnej osoby sa má predložiť.

**Ústavnoprávny výbor NR SR**

**Gestorský výbor odporúča schváliť.**

1. K čl. I bod 17

V § 26 ods. 4 sa slová „Na základe písomnej žiadosti ministerstvo vyčiarkne správcu“ nahrádzajú slovami „Na základe písomnej žiadosti správcu, ministerstvo vyčiarkne správcu“.

Spresňuje sa ustanovenie, z ktorého je jednoznačne zrejmé, že vyčiarknutie správcu z určitého oddielu, môže ministerstvo uskutočniť len na základe žiadosti samotného správcu.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

1. V čl. I bod 23 znie:

„23. Za § 45 sa vkladajú § 46 a 47, ktoré vrátane nadpisov znejú:

„§ 46

Prechodné ustanovenie

k úpravám účinným od 1. júna 2013

Správcovi zapísanému do zoznamu správcov pred 1. júnom 2013 ministerstvo vydá preukaz správcu, ak o to písomne požiada; ak ide o fyzickú o osobu, k žiadosti pripojí svoju fotografiu rozmerov požadovaných ministerstvom.

§ 47

Prechodné ustanovenie

k úpravám účinným od 1. januára 2014

Správcu zapísaného do zoznamu správcov pred 1. januárom 2014 ministerstvo bez zbytočného odkladu zapíše do všetkých oddielov zoznamu správcov.“.“.

Účelom navrhovanej zmeny je legislatívno-technická úprava súvisiaca s doplňujúcim návrhom uvedeným v bode 3, t.j. doterajší § 47 bude prechodným ustanovením
 k úpravám účinným od 1. januára 2014 a súčasne sa
 upravuje znenie § 46 v zmysle úprav podľa bodu 1.

**Ústavnoprávny výbor NR SR**

**Gestorský výbor odporúča schváliť.**

1. V čl. III sa za slová „1. júna 2013“ vkladajú slová „okrem ustanovení čl. I bodov 6., 8., 10. až 12. a bodu 17. [§ 26 ods. 4], ktoré nadobúdajú účinnosť 1. januára 2014“.

Účelom navrhovanej zmeny je odložiť účinnosť ustanovení o rozdelení zoznamu správcov na oddiely a s tým súvisiacej  špecializácii správcov. Dôvodom je časová náročnosť prispôsobenia programových prostriedkov, ktoré slúžia na náhodný výber správcu.

**Ústavnoprávny výbor NR SR**

**Gestorský výbor odporúča schváliť.**

 Gestorský výbor **odporúča** o pozmeňujúcich a doplňujúcich návrhoch uvedených pod bodmi **1, 2, 3, 4 a 5** hlasovať **spoločne, s odporúčaním ich schváliť**.

V.

 **Gestorský výbor** na základe stanovísk výborov k predmetnému vládnemu návrhu zákona uvedených pod bodom III tejto spoločnej správy, podľa § 79 ods. 4 písm.  f) rokovacieho poriadku Národnej rady Slovenskej republiky **odporúča Národnej rade Slovenskej republiky** vládny návrh zákona, ktorým sa mení a dopĺňa **zákon č. 8/2005 Z. z. o správcoch** a o zmene a doplnení niektorých zákonov v znení neskorších predpisov a ktorým sa mení a dopĺňa **zákon Národnej rady Slovenskej republiky č. 145/1995 Z. z. o správnych poplatkoch** v znení neskorších predpisov (tlač 339) **schváliť** **v znení pozmeňujúcich a doplňujúcich návrhov** uvedených v tejto spoločnej správe.

 **Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa **zákon č. 8/2005 Z. z. o správcoch** a o zmene a doplnení niektorých zákonov v znení neskorších predpisov a ktorým sa mení a dopĺňa **zákon Národnej rady Slovenskej republiky č. 145/1995 Z. z. o správnych poplatkoch** v znení neskorších predpisov (tlač 339a) **bola schválená uznesením Ústavnoprávneho výboru** Národnej rady Slovenskej republiky z 12. marca 2013 č. 197.

Týmto uznesením výbor zároveň poveril spoločného spravodajcu predložiť Národnej rade Slovenskej republiky spoločnú správu výborov a návrh na ďalší postup v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Róbert Madej v.r.

 predseda Ústavnoprávneho výboru

 Národnej rady Slovenskej republiky

Bratislava 12. marca 2013